CELEX: 32020D0919
Language: sk
Date: 2020-06-30 00:00:00
Title: Vykonávacie rozhodnutie Komisie (EÚ) 2020/919 z 30. júna 2020, ktorým sa mení príloha k rozhodnutiu 2007/453/ES, pokiaľ ide o štatút Srbska podľa rizika BSE [oznámené pod číslom C(2020) 4236] (Text s významom pre EHP)

2.7.2020   
               
               
                  SK
               
               
                  Úradný vestník Európskej únie
               
               
                  L 209/19
               
            
         VYKONÁVACIE ROZHODNUTIE KOMISIE (EÚ) 2020/919
         z 30. júna 2020,
         ktorým sa mení príloha k rozhodnutiu 2007/453/ES, pokiaľ ide o štatút Srbska podľa rizika BSE
         
            
               [oznámené pod číslom C(2020) 4236]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 5 ods. 2 tretí pododsek,
         keďže:
         
                     (1)
                  
                  
                     V nariadení (ES) č. 999/2001 sa stanovuje, že členské štáty alebo tretie krajiny alebo ich regióny (ďalej len „krajiny alebo regióny“) sa majú zaradiť na základe svojho štatútu stanoveného podľa rizika bovinnej spongiformnej encefalopatie (ďalej len „BSE“) do jednej z týchto troch kategórií: zanedbateľné riziko BSE, kontrolované riziko BSE a neurčené riziko BSE.
                  
               
                     (2)
                  
                  
                     V článku 5 ods. 2 nariadenia (ES) č. 999/2001 sa stanovuje, že ak Svetová organizácia pre zdravie zvierat (OIE) zaradila žiadateľskú krajinu do jednej z uvedených troch kategórií podľa rizika BSE, môže sa rozhodnúť o opätovnom preskúmaní zaradenia do príslušnej kategórie BSE na úrovni Únie. V nariadení (ES) č. 999/2001 sa odkazuje na OIE, pretože táto organizácia zohráva vedúcu úlohu pri kategorizácii členských krajín a zón OIE podľa ich klasifikácie na základe rizika BSE, v súlade s pravidlami stanovenými v Kódexe zdravia suchozemských zvierat (2) OIE.
                  
               
                     (3)
                  
                  
                     V rozhodnutí Komisie 2007/453/ES (3) sa uvádza štatút krajín alebo regiónov podľa rizika BSE v častiach A, B alebo C prílohy k uvedenému aktu. Krajiny a regióny v časti A uvedenej prílohy sa považujú za krajiny a regióny so zanedbateľným rizikom BSE, krajiny v časti B uvedenej prílohy, sa považujú za krajiny s kontrolovaným rizikom BSE, zatiaľ čo v časti C uvedenej prílohy sa stanovuje, že krajiny alebo regióny, ktoré nie sú uvedené v časti A alebo B, sa majú považovať za krajiny alebo regióny s neurčeným rizikom BSE.
                  
               
                     (4)
                  
                  
                     Srbsko je v súčasnosti uvedené v časti C prílohy k rozhodnutiu 2007/453/ES ako krajina s neurčeným rizikom BSE.
                  
               
                     (5)
                  
                  
                     Svetové zhromaždenie delegátov OIE prijalo 28. mája 2019 uznesenie č. 19 o uznaní štatútu členských krajín podľa rizika bovinnej spongiformnej encefalopatie (Recognition of the Bovine Spongiform Encephalopathy Risk Status of Members) (4) s cieľom, aby nadobudlo účinnosť 31. mája 2019. V uvedenom uznesení sa Srbsko „Okrem Kosova spravovaného Organizáciou Spojených národov“ uznalo ako krajina so zanedbateľným rizikom BSE v súlade s Kódexom zdravia suchozemských zvierat OIE. Po prehodnotení situácie na úrovni Únie, ktoré vyplýva z rezolúcie OIE, Komisia dospela k záveru, že nový štatút podľa rizika BSE uznaný OIE pre túto tretiu krajinu by sa mal zohľadniť v prílohe k rozhodnutiu 2007/453/ES.
                  
               
                     (6)
                  
                  
                     Zoznam krajín alebo regiónov v prílohe k rozhodnutiu 2007/453/ES by sa preto mal zmeniť tak, aby Srbsko, ako sa uvádza v článku 135 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (5), bolo uvedené v časti A uvedenej prílohy medzi krajinami alebo regiónmi so zanedbateľným rizikom BSE.
                  
               
                     (7)
                  
                  
                     Príloha k rozhodnutiu 2007/453/ES by sa preto mala zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            V časti A prílohy k rozhodnutiu 2007/453/ES sa zoznam s názvom „Tretie krajiny“ mení takto:
            
                        1.
                     
                     
                        Za položku Peru a pred položku Singapur sa vkladá táto položka:
                        
                                    „–
                                 
                                 
                                    Srbsko*“.
                                 
                              
                  
                        2.
                     
                     
                        Na konci uvedeného zoznamu sa dopĺňa táto poznámka:
                        
                                    „*
                                 
                                 
                                    Podľa článku 135 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej (Ú. v. EÚ L 278, 18.10.2013, s. 16).“
                                 
                              
                  
         
            Článok 2
            Toto rozhodnutie je určené členským štátom.
         
         
            V Bruseli 30. júna 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 147, 31.5.2001, s. 1.
         
            (2)  http://www.oie.int/international-standard-setting/terrestrial-code/access-online/
         
            (3)  Rozhodnutie Komisie 2007/453/ES z 29. júna 2007, ktorým sa stanovuje štatút členských štátov, tretích krajín alebo ich regiónov podľa rizika BSE (Ú. v. EÚ L 172, 30.6.2007, s. 84).
         
            (4)  http://www.oie.int/fileadmin/Home/eng/Animal_Health_in_the_World/docs/pdf/Resolutions/2019/A_R19_BSE_risk.pdf
         
            (5)  Ú. v. EÚ L 278, 18.10.2013, s. 16.